Moet jy jou maatskappy verlaat as dit ŉ openbare skandaal beleef? - Jou Werk | Solidariteit WêreldJou Werk | Solidariteit Wêreld
Tuis › Algemeen › Moet jy jou maatskappy verlaat as dit ŉ openbare skandaal beleef?
Om te vind dat jou werkgewer in ʼn openbare skandaal betrokke is, is ʼn teisterende professionele ervaring. Selfs al kom jou maatskappy finansieel gesond daardeur, sal hy heel waarskynlik ʼn gevlekte reputasie moet hanteer.
“Wanneer jou maatskappy die hoofberigte haal om al die verkeerde redes, plaas dit jou in ʼn uiters moeilike posisie,” sê Dorie Clark, ʼn bemarkingstrateeg en die skrywer van Entrepreneurial You. “Skielik word die plek wat jy met jou werk assosieer, jou kollegas, en jou projekte in die openbare beeld omskep in ʼn karikatuur.”
Maatskappye wat deur ʼn skandaal aangetas word, ly dikwels aan stigma net soos individue doen, sê Eric Lin, ʼn assistentprofessor in die Departement van Gedragswetenksappe en Leierskap. Lin en sy navorsingspan, professor van Sakeadministrasie George Serafeim en medenavorser Robin Abrahams, het ʼn navorsingsverslag, “The Scandal Effect”, gepubliseer.
In die verslag dui die span aan dat ander organisasies verhoudings mag verbreek met ʼn maatskappy wat aangetas word deur ʼn skandaal of sal probeer om finansiële voordeel uit die situasie te trek. Gestigmatiseerde maatskappye kan in die media bespot word, hulle skenkings aan liefdadigheid kan verwerp word, werknemers se moraal kan in duie stort, en hulle kan ʼn uittog van talent ervaar.
Daarbenewens is organisatoriese stigma aansteeklik, nie net vir werknemers nie, maar soms ook vir ander maatskappye in dieselfde industrie wat niks verkeerds gedoen het nie.
Indien jy wonder of jy moet bly of na ander geleenthede moet soek, is daar maatreëls wat jy kan neem om jou reputasie en jou geestesgesondheid te beveilig. Oorweeg die volgende:
Moenie jouself kasty nie
Eerste dinge eerste: Moenie jouself verkwalik nie. Om vir ʼn maatskappy te werk wat in ʼn lelike openbare skandaal vasgevang is, is stresvol, uitputtend en veroorsaak skaamte. “Jy voel beleër,” sê Clark. En dikwels voel jy skuldig deur assosiasie. Studies toon inderdaad dat die impak van ʼn skandaal op werknemers baie meer betekenisvol is as wat enigeen al ooit gedink het. Bestee spesiale aandag aan jou emosionele behoeftes in hierdie tyd; om gestigmatiseer te word kan ernstige gevolge vir jou psigologiese gesondheid inhou.
Verstaan die konteks
Verstaan vervolgens of die negatiewe publisiteit wat jou maatskappy ontvang ʼn probleem word wat jy kan verwerk of ʼn ernstige terugslag wat jare lank kan duur, sê Clark. Jou doelwit is om die omvang van die skandaal te begryp. Terwyl dit onmoontlik is om perfekte duidelikheid te bekom, is dit belangrik om perspektief te behou. “Tensy om aan te bly die skandalige gedrag kondoneer, moet jy nie genoop voel om spore te maak nie,” adviseer sy. “Baie hang af van die besonderhede van die skandaal en waar jy jou binne die organisasie bevind.” As die probleem ʼn geïsoleerde insident was te wyte aan ʼn spesifieke kollega en stappe is geneem om wandade te korrigeer, mag die skandaal dalk gou ʼn stille dood sterf.
Neem standpunt in (indien nodig)
Dit is dikwels onnodig om vinnig te verkas, maar soms regverdig die situasie dit. “Daar kan sommige skandale wees wat te veel teen jou waardes indruis of te massief in skaal is sodat jy voel jy moet padgee,” sê Amy Edmondson, ʼn professor by Harvard Besigheidskool. Indien jou maatskappy se skandaal ook gepaard gaan met ʼn voortdurend uitlek van onthullings waardeur dit duidelik word dat die probleem wyd verprei was en baie daaraan meegedoen het, maak dit waarskynlik sin om na ander loopbaangeleenthede te begin soek. “As jy deel is van die leierskapspan, stem met jou voete,” voeg Clark by.
Die taktieke om ʼn organisatoriese skandaal te oorleef hang van veelvuldige faktore af: in watter fase van jou loopbaan jy is, jou stel vaardighede, die industrie, die oorhoofse arbeid-ekonomie en hoe gewillig jy is om veranderings te maak. Maar die basiese strategie bly dieselfde: plaas die feite op die tafel, assesseer die konteks, en – as dit die beste vir jou loopbaan is – vind ʼn pos wat jou sal toelaat om jouself weer te bewys. Die effek van die skandaal kan nie altyd voorspel of beheer word nie, maar dit kan oorleef word.